Document ID: 31996L0060

31996L0060
L 266/1
SLUŽBENI LIST EUROPSKE UNIJE
DIREKTIVA KOMISIJE 96/60/EZ
od 19. rujna 1996.
o provedbi Direktive Vijeća 92/75/EEZ u vezi s energetskim označivanjem kombiniranih perilica-sušilica rublja
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 92/75/EEZ od 22. rujna 1992. o označivanju potrošnje energije i ostalih resursa kućanskih uređaja uz pomoć oznaka i standardnih informacija o proizvodu (1), a posebno njezin članak 9. i članak 12.,
budući da električna energija koju koriste perilice-sušilice rublja čini značajan dio ukupnih potreba Zajednice za energijom; budući da su značajne mogućnosti uštede energije koju koriste ovi uređaji;
budući da bolji učinak pranja često zahtijeva veću potrošnju vode i energije; budući da podaci o učincima čišćenja uređaja pomažu u ocjeni podataka o njihovoj potrošnji energije i vode; budući da će to kupcu pomoći da izabere uređaj koji racionalno koristi energiju;
budući da Zajednica, potvrđujući svoju zainteresiranost za međunarodni normizacijski sustav koji može stvoriti norme koje stvarno koriste sve strane u međunarodnoj trgovini, te koji može zadovoljiti zahtjeve politike Zajednice, poziva europske normizacijske organizacije da nastave svoju suradnju s međunarodnim normizacijskim organizacijama;
budući da su Europski odbor za normizaciju (CEN) i Europski odbor za elektrotehničku normizaciju (Cenelec) priznati kao nadležna tijela za donošenje usklađenih normi u skladu s općim smjernicama o suradnji između Komisije i tih dvaju tijela, potpisanima 13. studenoga 1984.; budući da je, u smislu ove Direktive, usklađena norma tehnička specifikacija (Europska norma ili usklađeni dokument) koju je donio Cenelec, na temelju upućivanja (mandata) od strane Komisije u skladu s odredbama Direktive Vijeća 83/189/EEZ od 28. ožujka 1983. o utvrđivanju postupaka obavješćivanja u području tehničkih normi i pravila (2), zadnje izmijenjena Odlukom Komisije 96/139/EEZ (3), i na temelju gore spomenutih općih smjernica;
budući da su mjere navedene u ovoj Direktivi u skladu s mišljenjem Odbora navedenim u članku 10. Direktive 92/75/EEZ,
DONIJELA JE OVU DIREKTIVU:
Članak 1.
1. Ova se Direktiva primjenjuje na kombinirane električne kućanske perilice-sušilice rublja. Isključeni su uređaji koji mogu koristiti i druge izvore energije.
2. Podaci, koje zahtijeva ova Direktiva, mjere se u skladu s usklađenim normama, čiji su referentni brojevi objavljeni u Službenom listu Europskih zajednica i za koje su države članice objavile referentne brojeve nacionalnih normi koje su zamijenile te usklađene norme. U čitavoj ovoj Direktivi sve odredbe, koje zahtijevaju davanje podataka vezanih za buku, primjenjuju se samo tamo gdje te podatke zahtijeva članak 3. Direktive Vijeća 86/594/EEZ (4). Ti podaci, tamo gdje se zahtijevaju, mjere se u skladu s tom Direktivom.
3. Usklađene se norme iz stavka 2. izrađuju prema ovlaštenju Komisije u skladu s Direktivom 83/189/EEZ.
4. U ovoj Direktivi, osim tamo gdje kontekst zahtijeva drukčije, upotrijebljeni izrazi imaju isto značenje kao u Direktivi 92/75/EEZ.
Članak 2.
1. Tehnička dokumentacija iz članka 2. stavka 3. Direktive 92/75/EEZ uključuje:
-
naziv i adresu dobavljača,
-
opći opis uređaja, dovoljan da se isti može nedvojbeno i lako prepoznati,
-
podatke, ako je potrebno uključujući i crteže, o glavnim projektnim značajkama modela, a posebno o stavkama koje znatno utječu na njegovu potrošnju energije,
-
izvještaje o odgovarajućim mjerenjima provedenima na modelu sukladno ispitnim postupcima usklađenih normi navedenih u članku 1. stavku 2. ove Direktive,
-
upute za rad, ako postoje.
2. Oznaka iz članka 2. stavka 1. Direktive 92/75/EEZ izgleda kao što je utvrđeno Prilogom I. ovoj Direktivi. Oznaka se stavlja na vanjsku prednju ili gornju stranu uređaja, tako da je jasno vidljiva i da nije zaklonjena.
3. Sadržaj i oblik informacijskog lista iz članka 2. stavka 1. Direktive 92/75/EEZ određeni su Prilogom II. ovoj Direktivi.
4. U okolnostima obuhvaćenima člankom 5. Direktive 92/75/EEZ, i kada se prodaja, iznajmljivanje ili leasing nude putem sredstava tiskanog priopćenja, kao što je katalog za narudžbu poštom, onda takvo tiskano priopćenje uključuje sve podatke određene Prilogom III. ovoj Direktivi.
5. Razred energetske učinkovitosti uređaja i njegov razred učinka pranja utvrđeni su sukladno Prilogu IV.
Članak 3.
Države članice poduzimaju sve potrebne mjere kako bi osigurale da svi dobavljači i prodavatelji, koji imaju sjedište na njihovom području, ispunjavaju svoje obveze iz ove Direktive.
Članak 4.
1. Države članice donose i objavljuju zakone i druge propise potrebne za usklađivanje s ovom Direktivom do 15. srpnja 1997. One o tome odmah obavješćuju Komisiju. One primjenjuju te odredbe od 1. kolovoza 1997.
Međutim, države članice do 31. siječnja 1998. dopuštaju:
-
puštanje u prodaju, komercijalizaciju i/ili izlaganje proizvoda, i
-
distribuciju tiskanih priopćenja iz članka 2. stavka 4.
koji nisu sukladni ovoj Direktivi.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Države članice određuju načine tog upućivanja.
2. Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva
Članak 5.
Ova Direktiva stupa na snagu dvadesetog dana od dana objave u Službenom listu Europskih zajednica.
Članak 6.
Ova je Direktiva upućena državama članicama.
Sastavljeno u Bruxellesu 19. rujna 1996.

Labels: 1
14
20
7
3